Este oficial! Liga Profesionistă de Fotbal a refuzat să amâne partida FCSB – Dinamo și a transmis că partida va fi găzduită de stadionul Arcul de Triumf. Mihai Stoica a făcut scandal după ce oficialii CSA Steaua au refuzat să închirieze arena din Ghencea, solicitând o poliță de asigurare pentru situația în care gazonul ar fi distrus.
Gigi Becali încearcă din anul 2021 să închirieze stadionul din Ghencea, iar acum părea foarte aproape să-și vadă visul împlinit. Totul părea să meargă în direcția respectivă, după ce ministrul apărării naționale a semnat un document prin care a transmis că este de acord cu închirierea stadionului.
Doar că lucrurile s-au împotmolit în momentul în care oficialii FCSB și CSA Steaua s-au întâlnit să redacteze acordul. Mihai Stoica susține că reprezentanții clubului armatei au cerut o poliță de asigurare de 750.000 de euro prin care să fie asigurat gazonul, dar nici o firmă de specialitate nu a fost de acord să ofere un astfel de document. Oficialii FCSB erau gata să folosească un bilet „la ordin”.
„Am fost sigur la început, când a trimis Ministrul ordinul. Apoi, după prima zi de negocieri, când cei ce acolo și-au bătut joc de oamenii noștri, i-am zis lui Vali Argăseală că nu se joacă. El și Gigi credeau…
Ei au cerut imposibilul! O poliță de asigurare pe care nimeni nu o poate emite. În schimb, spunându-ne că în urma discuțiilor purtate cu asiguratorii au ajuns la aceste sume. Le-am cerut să zică numele asiguratorilor. Au zis că nu pot oferi asemenea date”, a declarat Mihai Stoica.
Oficialul FCSB a transmis că după această partidă va face mai multe adrese prin care va cere ca FCSB să joace în Ghencea.
„Trece acest meci, considerat cu grad mare de risc. Urmează cel cu CFR, apoi cel cu Poli Iași. Noi vom face adrese non-stop. Să vedem dacă cineva își permite să piardă o sumă importantă la bugetul statului și dacă nu cumva e penal.
Gigi are un dosar cu toată coresponența, cu toate detaliile. Va susține mâine o conferință de presă și va prezenta totul. Veți vedea mâine cât de mult se poate minți la nivel de comandant de club. Bănuiesc că va fi penal până la urmă”, a spus Mihai Stoica la Orange Sport.
Oficialul FCSB a spus că și-ar fi dorit să se amâne meciul cu Dinamo, dar rivalii din „Ștefan cel Mare” și Liga Profesionistă de Fotbal s-au opus. Partida se va desfășura conform programului, sâmbătă, 22 iulie, pe stadionul Arcul de Triumf.